दसैंले उनलाई घर जाऔं जाऔं बनाउँछ तर सन्तानको छि:छी र दूरदूरले उनको मनै मर्छ । बुढेसकालका समस्या सुन्न आएका स्कुले विद्यार्थीसँग उनले खुलेर समस्या राखे । आफ्ना बाआमालाई यस्तो व्यवहार नगर्न सुझाव पनि दिए । ‘हाम्रोजस्तो हालतमा कोही पनि बूढाबूढी पुग्नु नपरोस् । सानैदेखि कुरा बुझै गर्नू,’ उनले भने, ‘धर्मकर्म कमाउन टाढा जानुपर्दैन । आफ्नै घरका वृद्धवृद्धालाई आदरसम्मान गरे पुग्छ ।’
